Bejaarde egpaar in Windsorton aangevalWindsorton in die Noord-Kaap. Foto: Google Street View ŉ Familielid het aan Maroela Media gesê die 77-jarige man en sy 61-jarige vrou is omstreeks 03:00 Saterdagoggend deur drie mans in hul slaapkamer oorval. Die mans het die slaapkamervenster se knip met ŉ braaitang opgelig en die diefwering uitgebreek. Volgens die familielid het die mans ŉ das in die vrou se mond gedruk en nog ŉ das om haar mond vasgebind. Hulle het die egpaar vasgebind en die man, wie se been geamputeer is, aangerand. Die vrou het geskree waarna die mans haar herhaaldelik met ŉ koevoet oor haar kop geslaan het. Die vrou het verskeie oop wonde aan haar kop opgedoen. Sy het voorgegee sy is dood nadat sy gehoor het hoe die mans sê hulle wil kookwater in die kombuis gaan haal om die egpaar mee te brand. Volgens die familielid kon die mans nie na die kombuis gaan nie aangesien daar ŉ veiligheidshek tussen die kamer en die kombuis is. Daar is vyf veiligheidshekke in die huis. Die mans het met duur juweliersware, kontant, ŉ vuurwapen en ŉ selfoon gevlug. Die man en vrou kon daarin slaag om na die studeerkamer langs die slaapkamer te gaan en hulself te bevry waarna hulle hulp ontbied het. Die vrou is in die hospitaal opgeneem met wonde aan haar kop. Haar een long is erg beskadig tydens die aanval. Volgens die familielid is die vrou se tong blou en erg geswel. Dokters het reeds bevind die vrou het nie bloeding op die brein opgedoen nie maar sal Maandag ŉ skandering doen om vas te stel of haar brein geswel is. Die man is nie in die hospitaal opgeneem nie. Die egpaar se hond is vergiftig maar het oorleef. Lt. Sergio Kock, woordvoerder van die polisie, het navrae na Paul Ramaloko, woordvoerder van die Valke, verwys. Ramaloko was egter nie onmiddellik beskikbaar om kommentaar te lewer nie. Die slagoffers se name word weerhou op versoek van die familie.